Kegyelem nektek és békesség Istentől, a mi Atyánktól és az Úr Jézus Krisztustól!

Zsid 12, 22-29  
*22Ti a Sion hegyéhez járultatok, és az élő Isten városához, a mennyei Jeruzsálemhez és az angyalok ezreihez, 23az elsőszülöttek ünnepi seregéhez és gyülekezetéhez, akik fel vannak jegyezve a mennyekben, mindenek bírájához, Istenhez és a tökéletességre jutott igazak lelkeihez, 24az új szövetség közbenjárójához, Jézushoz és a meghintés véréhez, amely hatalmasabban beszél, mint Ábel vére. 25Vigyázzatok, hogy el ne utasítsátok azt, aki szól! Mert ha azok nem menekültek meg, akik elutasították azt, aki a földön adott kijelentést, mennyivel kevésbé menekülünk meg mi, ha elfordulunk attól, aki a mennyből szól hozzánk. 26Az ő hangja akkor csak a földet rendítette meg, most azonban ezt ígéri: „Még egyszer megrendítem nemcsak a földet, hanem az eget is.” 27A „még egyszer” pedig azok megváltozását jelenti, amelyek mint teremtett dolgok megrendülhetnek, hogy megmaradjanak a rendíthetetlenek. 28Ezért tehát mi, akik rendíthetetlen országot kaptunk, legyünk hálásak, és azzal szolgáljunk Istennek tetsző módon: tisztelettel és félelemmel. 29Mert a mi Istenünk emésztő tűz.*

Rendíthetetlen országba meghívott Gyülekezet!

Több regényben, filmben lehet hallani azt a kérdést, hogy mi van, ha egy rendíthetetlen kő és egy mindent elsöprő erő találkozik és egymásnak feszül? Sőt vannak, akik egyenesen isteni paradoxonként szokták előhozni ezt a kérdést, hogy tudna-e Isten olyan rendíthetetlen követ teremteni, amelyet aztán mindenható erejével se tudna megmozdítani? Ez a kérdés valójában értelmetlen, és messze nem is olyan érdekes, mint elsőre tűnik, ellenben az már sokkalta fontosabb kérdésünk lehet, hogy milyen rendíthetetlen, örök és változatlan dolgot tud létrehozni egy mindenható erő, illetve, hogy akik találkoznak ezzel az erővel, azokat miként formálja. Hozzuk kicsit közelebb magunkhoz ezt a kérdést a filozófiai fejtegetések helyett és így kérdezzük meg most mi is magunktól, hogy az életünk egészére, és a hétköznapjainkra egyaránt tekintve, miként is hat ránk valójában Isten mindenható hatalma? Mi hagyjuk, hogy formáljon, ha kell, akkor elmozdítson, vagy akár össze is törjön bennünket, vagy inkább konokul ellenállunk és Ővele szemben akarunk rendíthetetlen kőszívűekké válni?   
A Zsidókhoz írott levél a nehezebb szövegek közül való a Bibliát tekintve, de talán érthetően szólított meg ma minket is az intés igeszakaszunkon keresztül: *Meg ne vessétek ezt az erőt!*  
Vasárnapunk kijelölt témája: „*Meg ne vessétek azt, aki szól!*”, ezzel pedig majdnem szó szerint cseng össze igeszakaszunkból a 25. vers: „*Vigyázzatok, hogy el ne utasítsátok azt, aki szól!”*  
Azt tehát egyértelmű kijelentésként kapjuk meg – és remélhetőleg tapasztaljuk is személyes életünkben -, hogy az ige ma még szól, megszólít. Isten ereje ma még munkálkodik érted is. A labda tehát nálunk pattog, azaz ideje eldöntenünk, hogy ennek az erőnek a hatalmával szolgálatba állunk, irányba az egész életünkkel, amerre csak visz ez az erő, vagy inkább ellenállók akarunk lenni és megkeményítjük magunkat az Igével szemben.   
Az oltár előtti igeszakasz is szépen fonódik össze ezzel a kérdéssel, ahol is a Nagy vacsora példázatában elénk került az Úr, akinek nem foglalkoznak a meghívásával. A meghívottak, kedvezményezettek, akik nem kérnek abból, amit ő ajánl.   
Gyakran tapasztaljuk és mondjuk ki mi magunk is, hogy hihetetlen mértékű ma a túlkínálat. Valóban szinte döntésképtelenné tud tenni az a rengeteg inger, lehetőség, kínált árucikk, ami megrohan, lerohan, ha keresünk valamit.   
Szó szerint le tud bénulni, merevedni az ember, mikor szembe találja magát egy ilyen helyzettel. Ez azonban nem csak a tárgyak kapcsán igaz, hanem a lelki életünkre, a hitünkre is. Vallások, filozófiák, világi elvárások, leegyszerűsített, lebutított válaszok, érdekből megszólaló intések és még sorolhatnám, hogy mi minden próbál válaszokkal, utakkal kecsegtetni, azaz fogyasztóbarát kínálattal szolgálni ma, ha igaz értékeket, valódi békességet, a kegyelmet keressük.   
A mi mennyei Atyánk mai igénkben épp arra hív bennünket, hogy legyünk fokozott figyelemmel arra, hogy mit fogadunk el, illetve, hogy ki az, akitől nem fogadjuk el azt, amit kínál. Nehogy aztán mi legyünk az a megkeményedett szívű ember, nép, akinek a tenger ereje, vagy még hatalmasabb erő alatt kell majd megtörnie szintén.   
Mert bizony könnyen sodorhatjuk így magunkat abba a helyzetbe, ha figyelmetlenek, nem-törődömök vagyunk az Igével, a hívással, hogy végül a sok csábítás között, ahogy a példázatbeli meghívottak, mi is épp az egyetlen igazán fontos hívást fogjuk visszautasítani és így önmagunkat kirekeszteni az ünnepi asztal közösségéből, az Isten kegyelméből.   
Talán mai igeszakaszunk első hallásra kissé keménynek tűnt, de egyértelműen megszólal benne az örömhír és áthatja az egészet. Eleve abból a helyzetből indul ki, hogy mi ott lehetünk az Isten közelébe, már hallhatjuk a mennyei Jeruzsálem visszhangjait és biztosan tudhatjuk, hogy meghívásunk van ebbe az ünneplő, boldog, kegyelem alatt lévő közösségbe. Vallhatjuk, hogy értünk egy mindenható erő, az Isten szeretete munkálkodik. Ez pedig már önmagában hatalmas biztonságunk és felszabadító örömünk kellene, hogy legyen.   
Mintha egy rendező már a gátfutó verseny előtt ráírná a nevünket a győztes oklevélre, tőlünk pedig csak annyit kérne, hogy induljunk el a versenyen, majd pedig tisztességgel és benne bízva haladjunk végig a pályán, majd pedig fogadjuk el tőle a végén az oklevelet. Mindegy mennyi gátat rúgtunk fel, hogy mennyiszer vágódtunk arccal a sárba, hogy valóban az élen, vagy csak az utolsók között értünk-e be, csak benne bízzunk és fogadjuk el tőle, amit nekünk akar adni. Amit Ő elkészített, kimunkált értünk, nekünk.   
Te el tudod ezt fogadni a te mennyei Atyádtól? Tudsz úgy élni, hogy komolyan hiszed, hogy te meg vagy szabadítva a kegyelemre és csak bűnbánattal kérned és hálaadással fogadnod kell?  
Tegnap volt az Ágostai Hitvallás emléknapja. 1530-ban ezen a napon olvasták fel az augsburgi birodalmi gyűlésen Melanchton 28 cikkből álló iratát, amely evangélikus egyházunk egyik alapvető hitvallása. Ennek a hitvallásnak a közepe a IV. cikk, a megigazulásról szóló tanítás, mely az egyik alapvető vízválasztó vonal volt az akkori római egyházzal szemben. Így szól: *"Tanítják továbbá, hogy az emberek nem tudnak megigazulni Isten színe előtt a saját erejükből, érdemeik vagy cselekedeteik alapján, hanem ingyen, Krisztusért, hit által igazulnak meg, ha hiszik, hogy Isten kegyelmébe fogadja őket, és megbocsátja bűneiket a Krisztusért, aki halálával bűneinkért eleget tett. Ezt a hitet számítja be Isten, előtte érvényes igazságul.”*  
Lassan 500 éve valljuk, de valóban komolyan vesszük? Elég neked az Isten kegyelme?  
Vagy nem tudod elfogadni, túl kemény a szíved, még mindig te akarsz a rendíthetetlen szikla lenni a világban? Valami többet, valami saját magad által létrehozottat akarsz inkább? Az Isten mindenható akarata, ereje, menjen csak a maga útján, inkább te is mennél tovább a sajátodon? Majd te kikaparod magadnak valahogy? Több, más kell inkább, mint amit az Úr neked szán? Magasabbra akarsz jutni, mint, ahová az Úr felemel?  
Luther Mártonnak van egy nagyon találó megfogalmazása erre a konokságunkra*: „Egyszóval, minél magasabban áll valaki, annál nagyobb veszélyben forog. Csakhogy senki sem hajlandó megelégedni az adott állapotával. Az embert nem elégíti ki az, amit Isten ad neki, hanem mind magasabbra tör, soha meg*

*nem áll. Lusta ökör nyerget kíván, a ló meg szántani kíván. Ha túl jó sora van a szamárnak, csúszkálni megy a jégre, és kitöri a lábát.”*

Ilyen szamarak vagyunk mi is? Kitörjük inkább a lábunkat, mintsem, hogy felismernénk, hogy milyen biztos, rendíthetetlen kegyelemmel fordul felénk az Úr? Inkább a bűn rabsága, de legyen meg az én akaratom? Hátha mégis igazabbnak bizonyul egy-egy csábító hang, hívás, akkor miért érjem be az Isten kegyelmével? És már fordulunk is el, és már keményítjük is a szívünket… De ahogyan az ige mondja: „*Mert ha azok nem menekültek meg, akik elutasították azt, aki a földön adott kijelentést, mennyivel kevésbé menekülünk meg mi, ha elfordulunk attól, aki a mennyből szól hozzánk.”*És mikor mégis ráeszmélünk egy-egy őszintébb, megtörtebb pillanatunkban, hogy mit is utasítottunk el magunktól, akkor észre vesszük, hogy hová süllyedtünk, hogy már levegőt se kapunk, hogy mennyire hiányzik a Szabadító Úr közelsége. Mint az úszó VB-n eszméletét vesztő amerikai versenyző hölgy, aki egyre mélyebbre süllyedt a medencében. Mi is eszméletlenek, sőt halottak vagyunk, és azok is maradunk, ha nem ugrik valaki utánunk is a mélységbe, mint ahogy a hölgy edzője tette és húz ki és emel a felszínre. Isten ereje az Ő mindent felülmúló akarata épp ilyen a mi életünkben. A halott állapotunkból kiemel, új életet, új lélegzetet ad.

„*Ezért tehát mi, akik rendíthetetlen országot kaptunk, legyünk hálásak, és azzal szolgáljunk Istennek tetsző módon: tisztelettel és félelemmel.”*  
Ha elfogadtuk az Isten kegyelmét, ha új életet kaptunk, azaz megtértünk, akkor többé nem lehet kérdés, hogy a rendíthetetlen Isten mellett, az Ő kegyelmében bízva akarom-e élni az életemet! Akkor már nem mást akarok meghallani, nem mással akarom betölteni az életemet, akkor örömmel válok részévé ennek az értem és minden emberért szóló akaratnak.   
Igen ez, minden bizonyosságunk ellenére, nagyon nehezünkre esik a nagy túlkínálat közepedte és néha bizony elbukunk. De ekkor már felé fogom nyújtani a kezem és Ő jön és mozdul értünk a mindenható erő, az Isten féltő és mentő szeretete és megtart, a felszínen tart bennünket. „*Ezért tehát mi, akik rendíthetetlen országot kaptunk, legyünk hálásak”*   
Hála Testvérek, ez legyen a mi válaszunk az értünk a sír rendíthetetlennek tűnő kövét is elhengerítő Istennek! Mert Ő az a Szabadító, a Mindenható, aki ma érted is, feléd is szól! Válaszolj hát Neki! Ámen